Αστέριος Τσιάρας

*Επίκουρος Καθηγητής, Tμήμα Θεατρικών Σπουδών, Πανεπιστήμιο Πελοποννήσου.*

**Η διδακτική της ποίησης μέσω του δραματικού παιχνιδιού στο Δημοτικό σχολείο**

**Περίληψη**

Το περιεχόμενο του άρθρου εστιάζεται στη διερεύνηση μιας παιδαγωγικής μεθοδολογίας, που ενσωματώνει δραματικές τεχνικές στη διδασκαλία της ποίησης και στην επίδραση αυτής της καινοτομικής παρέμβασης στη διδακτική πράξη. Σ’ αυτό το πλαίσιο παρατίθενται τα συμπεράσματα μιας ποιοτικής ερευνητικής μελέτης, με φαινομενολογικές προεκτάσεις, που διενεργήθηκε σε 15 σχολικές τάξεις της πρωτοβάθμιας εκπαίδευσης, ανιχνεύοντας τις δυνατότητες διδασκαλίας της ποίησης μέσω του δραματικού παιχνιδιού. Υιοθετώντας μεθόδους περιγραφικής στατιστικής ανάλυσης αξιολογήθηκαν ποσοτικά και ποιοτικά δεδομένα, από ερωτηματολόγια και συνεντεύξεις, που ελήφθησαν από 320 μαθητές και 15 δασκάλους της έκτης τάξης του Δημοτικού σχολείου. Τα αποτελέσματα της έρευνας έδειξαν ότι σε μεγάλο ποσοστό οι εκπαιδευτικοί χρησιμοποιούν το δραματικό παιχνίδι ως μέσο διδακτικής της ποίησης στο Δημοτικό σχολείο. Παρόμοια, οι μαθητές είναι πολύ δεκτικοί στη χρήση του δραματικού παιχνιδιού, ως διδακτικής τεχνικής, για την κατανόηση και διερεύνηση των νοημάτων του ποιητικού στίχου. Επίσης, στο περιεχόμενο του άρθρου γίνεται αναφορά στη σημασία του συναισθήματος και της φαντασίας στη διδακτική της ποίησης, στοιχεία που ενυπάρχουν στη φύση του δραματικού παιχνιδιού. Τέλος, εξετάζεται η δυνατότητα ενσωμάτωσης τεχνικών δραματικού παιχνιδιού στη διαδικασία ερμηνείας και γραφής της ποίησης στο Δημοτικό σχολείο.

**Σύντομο Βιογραφικό Σημείωμα**

Ο Αστέριος Τσιάρας είναι Επίκουρος Καθηγητής στο Τμήμα Θεατρικών Σπουδών του Πανεπιστημίου Πελοποννήσου. Έχει σπουδάσει Παιδαγωγικές και Κοινωνικές Επιστήμες στην Ελλάδα και εκπόνησε τη διδακτορική του διατριβή στο Πάντειο Πανεπιστήμιο Αθηνών. Συμμετείχε ως εισηγητής σε βιωματικά θεατρικά σεμινάρια επιμόρφωσης φοιτητών και εκπαιδευτικών. Ήταν σχολικός σύμβουλος στην πρωτοβάθμια εκπαίδευση και εργάστηκε ως εκπαιδευτικός ειδικότητας στη διδασκαλία της Θεατρικής Αγωγής στην πρωτοβάθμια εκπαίδευση. Ήταν επιστημονικός συνεργάτης στο τμήμα Θεατρικών Σπουδών, του Καποδιστριακού Πανεπιστημίου Αθηνών. Έχει σημαντικό ερευνητικό έργο στην παιδαγωγική του θεάτρου, σε θέματα που αφορούν στη συμβολή του θεατρικού παιχνιδιού στην ψυχοκοινωνική ανάπτυξη του παιδιού, στην ενίσχυση της παιδικής αυτοαντίληψης και στη διαχείριση των συγκρούσεων στη σχολική τάξη. Τέλος, έχει δημοσιεύσει οχτώ βιβλία και αρκετά άρθρα σε σχέση με το θεατρικό παιχνίδι και το Εκπαιδευτικό Δράμα.